b'\n_START_ARTICLE_\nBachov apsolutizam\n_START_PARAGRAPH_\nBachov apsolutizam - razdoblje izme\xc4\x91u 1852. i 1859. godine nazvano po imenu austrijskog ministra unutarnjih poslova Alexandera Bacha za re\xc5\xbeim u tada\xc5\xa1njem Austrijskom Carstvu poznat po centralizaciji i germanizaciji (u Hrvatskoj je ukinut Sabor, samouprava \xc5\xbeupanija, a uveden je njema\xc4\x8dki kao slu\xc5\xbebeni jezik). Naziv je za sustav vladavine u Carstvu u desetogodi\xc5\xa1njem razdoblju poslije revolucije 1848.\xe2\x80\x931849.\n_START_SECTION_\nKraljevina Hrvatska\n_START_PARAGRAPH_\nU Hrvatskoj su u po\xc4\x8detnoj fazi raspu\xc5\xa1teni Bansko vije\xc4\x87e i Hrvatski sabor, ukinuta samouprava \xc5\xbeupanija i uvedeno oru\xc5\xbeni\xc5\xa1tvo. Od 1852. zapo\xc4\x8dinje doba otvorenog apsolutizma te je Hrvatska u cijelosti u pravnom smislu izjedna\xc4\x8dena s ostalim austrijskim zemljama: zabrana uporabe hrvatske zastave, podjela na pet okru\xc5\xbeja na \xc4\x8delu s predstojnicima (1854.), otvorena germanizacija i zatiranje hrvatskoga jezika. Bachov apsolutizam negativno se odrazio na rodoljubiv zanos politi\xc4\x8dara ilirskoga pokreta te postupno ustupio mjesto realnijim sagledavanjima konkretnih politi\xc4\x8dkih prilika. U doba apsolutizma izgra\xc4\x91uje se osnova politike koja \xc4\x87e nakon ukinu\xc4\x87a apsolutizma postati nosiocem politi\xc4\x8dkoga razvoja u Hrvatskoj. Bachov apsolutizam definitivno je sru\xc5\xa1en nakon te\xc5\xa1kih poraza austrijske vojske na talijanskom boji\xc5\xa1tu kod Magente i Solferina (1859.), Listopadskom diplomom (1860.).'